text: Udenlandsk pengemand skal redde Vejle Boldklub
  28 juni 2016 kl. 07.52
  Andrei Zolotko fra Moldova overtager aktiemajoriteten i Vejle Boldklub.
  Moldoviske Andrei Zolotko erhverver majoriteten af aktiekapitalen i VB Alliancen A/S, mens den resterende andel ejes af Klaus Eskildsen Holding ApS.
  - Andrei Zolotko har et indgående kendskab til fodboldverdenen samt et kæmpe netværk. Det er netop denne know-how, som skal være med til at sikre udviklingen af Vejle Boldklub. Andrei Zolotko vil indgå aktivt i denne udvikling, og vil derfor i store perioder være bosiddende i Vejle, så han kan følge og bistå udviklingen på nært hold, lyder det fra klubben i en pressemeddelelse.
  Selskabets bestyrelse vil bestå af advokat Flemming Jensen (formand), Andrei Zolotko, Jin Chang (Andreis kinesiske partner), Klaus Eskildsen og advokat Gert Eg.
  Hvor mange penge Zolotko er klar til at smide i klubben vides ikke.
  